มิจฉาชีพปลอมตัวจิตอาสา
รีดค่าโดยสารพสกนิกร กทม.ห้ามตั้งแผงค้าหวั่นสนามหลวงเป็นตลาดนัด
26 ต.ค. 2559

รีดค่าโดยสารพสกนิกร กทม.ห้ามตั้งแผงค้าหวั่นสนามหลวงเป็นตลาดนัด
กอร.รส.-กทม. เตือนมิจฉาชีพฉวยโอกาส แฝงตัวจิตอาสาโขกราคาโดยสาร สั่งขึ้นทะเบียนมอเตอร์ไซค์จิตอาสา
พล.ต.พงษ์สวัสดิ์ พรรณจิตต์ รองแม่ทัพภาคที่ 1 ในฐานะที่ได้รับมอบหมายให้กำกับดูแลความเรียบร้อยและการจราจรในพื้นที่รอบพระบรมมหาราชวัง เปิดเผยว่า ปัญหาที่ต้องแก้ไขอย่างเร่งด่วนขณะนี้ โดยเฉพาะกรณีมอเตอร์ไซค์จิตอาสาที่ให้บริการรับส่งประชาชนที่เข้ามาร่วมแสดงความไว้อาลัยแด่พระบาทสมเด็จพระปรมินทรมหาภูมิพลอดุลยเดช ซึ่งได้รับแจ้งจากประชาชนว่ามีคนไม่ดีเข้ามาปะปนปลอมเป็นจิตอาสาและเรียกเก็บค่าโดยสารเมื่อถึงปลายทาง
ทั้งนี้ กองอำนวยการร่วมรักษาความสงบเรียบร้อย (กอร.รส.) มีความจำเป็นต้องเปิดให้รถมอเตอร์ไซค์ที่ต้องการเป็นจิตอาสาจริงๆ มาลงทะเบียนให้ถูกต้อง เพื่อป้องกันคนแปลกปลอมแฝงเข้ามาหาประโยชน์ ซึ่งขณะนี้ได้มีเครือข่ายที่ต้องการทำความดีเข้ามาลงทะเบียนจำนวนหนึ่ง มีทั้งนักศึกษาและประชาชนที่เสียสละจริงๆ เพื่อเป็นการควบคุมให้อยู่ในระเบียบและสามารถตรวจสอบได้ โดยทาง กอร.รส.ได้ทำบัตรแสดงตนว่ากลุ่มมอเตอร์ไซค์เป็นจิตอาสาจริง
พล.ต.ท.อำนวย นิ่มมะโน รองผู้ว่าฯ กทม. กล่าวว่า จากการประเมินสถานการณ์รอบพื้นที่สนามหลวง พบว่ามีกิจกรรมที่ไม่เป็นระบบ โดยเฉพาะเรื่องหาบเร่ แผงลอย เริ่มมีการนำสินค้ามาจำหน่ายจำนวนมาก จนอาจกลายเป็นถนนคนเดินและตลาดนัด ซึ่งถือว่าเป็นการมิบังควร จึงขอห้ามพ่อค้าแม่ค้าห้ามเอาสินค้ามาจำหน่ายโดยเด็ดขาด หากประชาชนพบเห็นการจำหน่ายสินค้ามิบังควรให้แจ้งมายังกองอำนวยการได้ทันที จะส่งเจ้าหน้าที่ไปจับกุม 
พล.ต.ท.อำนวย กล่าวว่า ขอเตือนจักรยานยนต์ที่แอบแฝงมากับจิตอาสาและมาหากินแค่ข้ามสะพานพระปิ่นเกล้ามาสนามหลวงก็คิดค่าโดยสาร 100 บาท หากมีปัญหาให้แจ้งมา ทางกองอำนวยการจะไม่ยอมเด็ดขาดและจะลงโทษขั้นเด็ดขาด
นอกจากนั้นที่ประชุมยังมีคำสั่งให้มีการประกาศให้ทุกองค์กร ทั้งหน่วยงานของภาครัฐและเอกชนที่นำอาหารมาเปิดโรงทานและแจกอาหารบริหารประชาชนหลังเวลา 20.00 น. จะต้องเลิกแจกจ่ายอาหารโดยเด็ดขาด เนื่องจากไม่ต้องการให้บุคคลบางกลุ่มมาอาศัยในพื้นที่สนามหลวงในการหลับนอนประจำ
อย่างไรก็ตาม ยืนยันว่ายังไม่พบการทำบัตรคิวปลอมตามที่เป็นข่าว แต่อาจเกิดจากมีการนำบัตรจริงไปถ่ายเอกสารเท่านั้น จากนี้ไปจะต้องตรวจสอบอย่างละเอียดเพื่อไม่ให้เกิดปัญหา
นายจักกพันธุ์ ผิวงาม รองผู้ว่าฯ กทม. กล่าวว่า กทม.ได้ระดมเจ้าหน้าที่ 1,600 คน เพื่อจัดเก็บขยะรอบสนามหลวง เพราะตั้งแต่วันที่ 14-24 ต.ค. 2559 ขยะที่จัดเก็บได้มีจำนวนถึง 2,683 ตัน เฉลี่ยแล้ววันหนึ่งจะมีขยะประมาณ 80-100 ตัน กทม.ขอความร่วมมือให้ประชาชนคัดแยกขยะก่อนทิ้งลงถังขยะ